Vurderte å legge opp - trener mot ny sesong
* Alder: 29 (født 17. februar 1985) * Yrke: Skihopper * Klubb: Ringkollen * Utvalgte meritter: OL-bronse laghopp (2010), VM-sølv laghopp (2011, 2009, 2007), VM-bronse individuelt (2013, 2009), vinner av den tysk-østerrikske hoppuka (2007), fire NM-gull (2011, 2010, 2008, 2007). * Kilder: NTB/Wikipedia/FIS. (©NTB) Jacobsen har slitt tungt i snart halvannet år. I Planica i mars 2013 skadet han seg, og han rakk aldri å komme tilbake for fullt i løpet av forrige sesongen. I slutten av april ble kneet til 29-åringen operert. - Jeg synes kneet kjennes bra ut, men jeg har jo ikke fått hoppet noe ennå og kjent ordentlig på det. Jeg har et spesielt opptreningsopplegg for å bygge opp igjen musklene rundt kneet. Det opplegget varer fram til midten av august. Deretter håper jeg å kunne hoppe mine første hopp for sesongen, forteller Jacobsen til NTB. Sesongstarten for herrehopperne med Sommer Grand Prix i polske Wisla i helgen måtte Jacobsen følge fra sidelinjen.Til tross for at han kommer i gang med hoppingen noe senere enn flere av de andre landslagshopperne, er ikke Jacobsen negativt innstilt til sesongen som kommer. Falun-VM i februar 2015 lyser som en stjerne i horisonten. Før Sotsji-OL forsøkte Jacobsen å komme seg tilbake i form. Han presset tidsskjemaet, noe han ikke ønsker å gjenta. - Jeg har ikke satt meg noen mål for sesongen, fordi jeg først må kjenne etter om det blir bra. Jeg sikter på august med renn i Trondheim og Lillehammer. Jeg tenker ikke så mye på om jeg eventuelt kan få et tilbakeslag, sier Jacobsen. - Jeg har troen på at denne sesongen kan bli bra. Jeg gleder meg ekstremt til å få ski på beina igjen.Jacobsen legger ikke skjul på at det er stor forskjell på treningsopplegget hans og det de andre hopperne har gjort de siste månedene. Det har blitt mange treningstimer alene for hopperen fra Haugsbygd. - Det behøver ikke å ha noe å si at jeg har trent slik jeg har gjort, for jeg har nok trent like mye som de andre, bare annerledes. Jeg får mange hopp fra august av, sier 29-åringen. - Jeg har trent mye alene, og det er kjedelig. Landslagstrener Alexander Stöckl tror alle hoppere har godt av å ha et lag rundt seg under lange treningsperioder. - Jeg tror det er viktig for ham selv (Jacobsen) å være en del av gruppa. Det er enklere med laget rundt seg. Det er også viktig for laget å ha Anders med, for han har mye driv og gode erfaringer, forteller østerrikeren.
Tidligere i år vurderte Anders Jacobsen (29) å legge hoppkarrieren på hylla. Men i august kan han være tilbake i bakken for fullt.